Polokwane-sakevrou en ma vermoor: ‘Meesterbrein’, huiswerker in hofHettie (links) en Lizette (regs) Deacon (Foto: Facebook) Die vermeende meesterbrein agter die moorde op Lizette Deacon (55) en haar ma, Hettie (79), verskyn Maandag saam met die ma en dogter se huiswerker in die Polokwane-landdroshof. Die huiswerker, ŉ 51-jarige vrou, is omstreeks 08:00 Vrydag in Polokwane in hegtenis geneem terwyl die vermeende meesterbrein, ŉ 41-jarige man, omstreeks 09:00 in Ivory Park in Tembisa aan die Oos-Rand in hegtenis geneem is. Die man is glo ŉ voormalige werknemer van die Deacons in een van die Ocean Basket-takke in Polokwane. Hy is glo onlangs afgedank. Hy en die huiswerker was na bewering in ŉ verhouding. Die polisie is intussen op soek na nóg ŉ man wat hulle kan bystaan in die ondersoek. “Die man, genaamd Owen, word versoek om by die naaste polisiestasie aan te meld, want hy kan ons moontlik bystaan in die ondersoek,” het brig. Motlafela Mojapelo, woordvoerder van die polisie, gesê. Owen, ŉ Zimbabwiër, gebruik een van die volgende vanne: Setsiba, Makutara of Mbedzi. Lizette en Hettie se liggame is verlede Donderdagaand laat in hul motor langs die R37 by die Kushcke-afrit, buitekant Polokwane, gevind. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie steekwonde gehad. Vier verdagtes is nou reeds in verband met die moorde in hegtenis geneem. Die eerste twee verdagtes, Casper Mudau (35) en Advanced Amid (30), het Dinsdag in die hof verskyn op aanklag van moord nadat hulle verlede naweek in hegtenis geneem is. Die saak is tot 25 September uitgestel vir verdere ondersoek.